SKRIFTLIG FORESPØRGSEL P-2539/02

af Daniela Raschhofer (NI) til Kommissionen

(5. september 2002)

Om: EU-støtte til nødhjælp i forbindelse med oversvømmelse

Østrig har i de seneste uger ligesom Tyskland og Den Tjekkiske Republik været ramt af en oversvømmelseskatastrofe af uanet omfang. Tusinder har mistet hele deres livsgrundlag og står nu over for ruinerne af deres tidligere eksistens. Skaderne forårsaget af stormfloden beløber sig til flere milliarder euro.

Under henvisning til disse katastrofale tilstande bedes Kommissionen besvare følgende spørgsmål:

- Er der i landbrugsbudgettet afsat finansielle midler til at sikre en hurtig økonomisk hjælp til de skadelidte som det var tilfældet under BSE-krisen?

- Hvorledes og i hvilken størrelsesorden kan der i bekræftende fald ydes økonomisk hjælp?

Svar afgivet på Kommissionens vegne af Franz Fischler

(2. oktober 2002)

Kommissionen har på sit møde den 28. august 2002 vedtaget en bred pakke med foranstaltninger og initiativer om støtte på kort og mellemlang sigt til befolkningen i de regioner, som er ramt af oversvømmelsen. Nærmere oplysninger om denne pakke er blevet sendt til Europa-Parlamentet og Rådet (Det Europæiske Fællesskabs svar på oversvømmelserne i Østrig, Tyskland og en række ansøgerlande(1)).

En central del af pakken består af forslaget om at oprette en EU-solidaritetsfond, som fra 2002 vil stille op til 1 mia. EUR til rådighed for katastroferamte medlemsstater og lande, der deltager i tiltrædelsesforhandlinger. Solidaritetsfonden skal støtte øjeblikkelige hjælpeaktioner. Kommissionen anmoder om en godkendelse af dette forslag fra budgetmyndigheden (Europa-Parlamentet og Rådet).

Med hensyn til landbrug og udvikling af landdistrikterne vil Kommissionen gerne fremhæve følgende vigtige elementer:

- Forskud på direkte betalinger for markafgrøder, som allerede besluttet af Kommissionen, vil gøre det muligt for Tyskland at betale 50 % som forskud til producenter, der er berørt af oversvømmelserne i visse områder, mellem den 1. september 2002 og den 15. oktober 2002. Dette skal imødekomme øjeblikkelige likviditetsbehov. Til dette formål overføres der fællesskabsmidler på 560 mio. EUR fra budgettet for 2003 til budgettet for 2002.

- Anvendelse til foderformål af arealer, der er udtaget som led i ordningen for markafgrøder, er allerede blevet tilladt fra og med den 9. august 2002, forudsat at mindst 33 % af bedriftens foderareal er blevet oversvømmet i visse regioner i Tyskland, Irland, Østrig og Det Forenede Kongerige.

- For Østrig har Kommissionen besluttet at stille 30 600 ton korn fra interventionslagre til 50 EUR/ton (næsten halvdelen af den normale pris) til rådighed for dyreproducenterne for at kompensere for deres tab af foder som følge af oversvømmelsen.

- Kommissionen vil vedtage en fleksibel og hurtig procedure, som skal gøre det muligt for de berørte medlemsstater og regioner at anvende ubrugte fællesskabsmidler til genetablering af produktionspotentialet inden for landbrug og skovdrift. Disse midler kanaliseres gennem programmerne for udvikling af landdistrikter. Kommissionen er rede til at undersøge muligheden for yderligere fleksibilitet med hensyn til de administrative krav fra Kommissionens eksisterende gennemførelsesbestemmelser.

- Kommissionen er ved at forberede et forslag om ændring af Sapard-forordningen(2) (førtiltrædelsesinstrument til udvikling af landdistrikter i kandidatlande) for katastroferamte områder: støtteintensiteten (loftet for offentlig støtte) skal øges fra 50 % til 75 %, og Fællesskabets medfinansiering skal øges fra 75 % til 85 %.

Kommissionen er rede til på en fleksibel måde at undersøge eventuelle yderligere anmodninger om økonomisk hjælp til landbrug og landdistrikter fra oversvømmelsesramte medlemsstater og kandidatlande.

(1) KOM(2002) 481 endelig udg.

(2) Rådets forordning (EF) nr. 1268/1999 af 21. juni 1999 om fællesskabsstøtte til førtiltrædelsesforanstaltninger inden for landbrug og udvikling af landdistrikter i ansøgerlandene i Central- og Østeuropa i førtiltrædelsesperioden, EFT L 161 af 26.6.1999.